Inte Irlande dal Nord il Sinn Féin al è stât il partît plui votât e al à otignût passe 126 mil vôts, ven a dî il 26,04% dal totâl. In graciis di chest sucès, la formazion republicane e larà dilunc a vê une rapresentance a Strasburc. A rapresentâ il partît e sarà ancjemò une volte Bairbre de Brun. Chei altris doi puescj a disposizion pal Parlament european a van ai doi partîts di riferiment de comunitât unioniste, ven a dî il Democratic Unionist Party (DUP) e l’Ulster Unionist Party (UUP). Il prin al à vût il 18,23% des preferencis, il secont il 17,11%. Pôc daûr, cul 16,20% dai vôts, si è plaçât chel altri partît de comunitât nazionaliste irlandese, o sei il Social Democratic and Labour Party (SDLP).
Inte Republiche irlandese, invezit, Fine Gael e Fianna Fáil si confermin i doi partîts plui votâts. Il prin al à cjapât il 29,13% dai vôts, cuntun aument dal 1,3% rispiet aes elezions stadis, e al à otignût 4 eurodeputâts. Il secont al à vût il 24,06% des preferencis (il 5,4% in mancul di chê altre volte) e 3 elets. I laburiscj a son cressûts al 13,92% dai consens e a àn rivât a otignî ancje lôr trê eurodeputâts. Par colpe dal sisteme eletorâl in vore te Republiche, il Sinn Féin, cundut dal so 11,24% (passe 200 mil vôts), nol à rivât a vê nissun elet. Dut câs, il partît republican – l’unic organizât in maniere unitarie su dute la isule – al à cressût i siei vôts ancje ta cheste part de Irlande.
Font: The Belfast Telegraph, 08-09/06/09; elections2009-results.eu, 07-08/06/09
fur_Latn fur_Latn eng_Latn